Kingston universiteti professori Uill Bruker bir yil muddatga taniqli rok ijrochisi Devid Boui qiyofasiga kirishga qaror qildi. Bu haqda The Huffington Post nashri yozmoqda. Bruker artist obraziga to‘laligicha kirmoqchi. U nafaqat kiyinish va soch turmagini o‘zgartiradi, balki qo‘shiqchi o‘qiydigan kitoblarni o‘qiydi, u ko‘rgan filmlarni ko‘radi. Bundan tashqari, olim Boui yegan ovqatlar bilan oziqlanmoqchi, jumladan, artist 1974 yili tutgan qalampir va sutdan iborat parhezni sinab ko‘rmoqchi. Qo‘shiqchining hayot uchun xavfli xatti-harakatlari bundan mustasno. Boui qiyofasidagi bir qancha suratlarini Bruker Twitter’da e’lon qildi. 45 yoshli olimning aytishicha, bu unga mashhur artistni yaxshiroq tushunishga yordam beradi.